आज से बीस बरस पहले शादी के समय ससुराल से एक दो सूट प्राप्‍त हुए थे, मगर जैसे-जैसे बीवी चिड़चिड़ी होती गई, सूट के चिथड़े उड़ते गये और शादी की दसवीं वर्षगांठ आते-आते सूट स्‍वर्गीय हो गया । पेंट पहले फटा और कोट बाद में काल-कवलित हुआ । मगर सूट न होने से जो कष्‍ट थे, वे सर्दी के कम और सामाजिक ज्‍यादा थे । इधर किसी ने भी साहित्‍य की खातिर शाल तक नहीं ओढ़ाई कि उसी से काम चलता । फिर सर्दियां आ गई थीं, पहाड़ों पर बर्फ पड़ने लग गई थी, शीत लहर का प्रकोप आ गया था और मौसम वैज्ञानिकों ने इस बार बड़ी तेज सर्दी पड़ने की पूर्व घोषणा कर दी थी । इधर पत्‍नी ने भी कहा था कि शादियों में आना-जाना पड़ता है, दफ्‍तर में भी सब सूट पहनते हैं, आप भी एक सूट बनवा डालो । मैंने टालने की गरज से कहा-